Frankrig vedtager kontroversiel Gafa-skat for it-giganter

Frankrig har i dag vedtaget en skat, rettet specielt mod de internationale it-giganter, den såkaldte Gafa-skat, der er en forkortelse for Google, Apple, Facebook og Amazon – nogle af de virksomheder, som de nye skattekrav rammer. Frankrig har længe arbejdet for en fælles Europæisk løsning, men efter modstand fra blandt andet Danmark, går franskmændene nu enegang.  Loven gælder med tilbagevirkende kraft fra årsskiftet.

Ikke overraskende har det fået amerikanerne op af stolen – og Washington vil nu indlede en undersøgelse af skatten. I en officiel udtalelse skriver United States Trade Representative (USTR) at loven ”tyder på at Frankrig uretfærdigt retter skatten mod visse amerikanske it-virksomheder”.

Præsident Trump har derfor beordret en undersøgelse og når den er afsluttet, vil amerikanerne komme med en officiel respons på franskmændenes nye lov.

Gafa-skatten vil ramme virksomheder, der har en global omsætning på mere end 750 millioner euro og 25 millioner euro i Frankrig. Det er virksomheder som netop Google, Apple, Facebook og Amazon og de vil fremover skule betale en skat på 3 procent af indtægterne på digitale tjenester i Frankrig.

Selv om den digitale skat har mødt modstand i EU, har flere EU-lande uafhængigt meddelt planer om indføre skatten på samme vilkår som i Frankrig. Det drejer sig blandt andet om England, Italien, Spanien og Østrig. Irland, Sverige og Danmark har hele tiden været imod at indføre loven på tværs af EU.

Frankrig vedtager kontroversiel Gafa-skat for it-giganter